SKRIFTLIG FORESPØRGSEL E-1122/01

af Raffaele Costa (PPE-DE) til Kommissionen

(6. april 2001)

Om: Anmodning om kontrol af liberaliseringen af gasmarkedet i Italien

Kan Kommissionen oplyse, hvilke foranstaltninger Den Europæiske Union agter at træffe for at sikre, at der i Italien endelig langt om længe igangsættes en politik med henblik på at liberalisere distribution, forsyning og salg af fyringsgas? I øjeblikket leveres denne gas næsten udelukkende af datterselskaber af Snam, hvoraf Italgas og Edison er de dominerende. De fastsætter vilkår, priser og gebyrer uden nogen ordentlig kontrol fra den kompetente myndighed eller forbrugerne, som hverken kan forhandle, drøfte eller kontrollere priserne, forbruget, kvaliteten eller kvantiteten af leverancerne på objektiv måde.

Svar afgivet på Kommissionens vegne af Loyola de Palacio

(7. september 2001)

Med Europa-Parlamentets og Rådets direktiv 98/30/EF af 22. juni 1998 om fælles regler for det indre marked for naturgas(1) introduceres den frie konkurrence inden for gassektoren, ligesom medlemsstaterne forpligtes til at give mindst 20 % af efterspørgslen fri til konkurrence. Italien har hovedsagelig gennemført dette direktiv i form af et regeringsdekret, som er dateret den 23. maj 2000 (nr. 164/2000) og trådte i kraft den 21. juni 2000.

Den gennemførelse, Italien har valgt, er mere vidtgående, end det kræves i henhold til direktivet, idet 65 % af de endelige forbrugeres efterspørgsel allerede er blevet liberaliseret. Med virkning fra den 1. januar 2003 vil alle kunder være omfattet (100 %'s åbning).

Tilbage bliver der, at den reelle mulighed for at vælge, sådan som det er tilfældet i mange andre medlemsstater, vil udvikle sig lidt efter lidt som følge af den næsten monopolagtige struktur, der gør sig gældende på de fleste gasmarkeder. Kommissionen bemærker her, at det ærede medlem tilsyneladende anser Edison for at være et datterselskab til SNAM. Dette er imidlertid ikke tilfældet. Edison udgør en del af Montedison-gruppen, som er uafhængig af ENI-gruppen, som SNAM udgør en del af.

De italienske myndigheder har taget en række skridt til at forbedre den nuværende situation, hvor der er tale om en yderst ringe konkurrence, idet de har fastsat, at det fra den 1. januar 2003 ikke længere skal være muligt for en operatør at sælge mere end 50 % af det årlige nationale gasforbrug til de endelige forbrugere, og at ingen enkelt operatør efter den 1. januar 2002 kan introducere mere end 75 % af det årlige gasforbrug i de italienske gasledninger. Dette tal vil gradvis blive nedskåret med 2 % om året indtil 2010.

Den italienske regeludstedende myndighed er ansvarlig for organiseringen af transport-, oplagrings- og distributionstaksterne for naturgas i Italien, og Kommissionen forstår, at den er i fuld gang med at fastsætte disse takster.

Desuden er hensigten med Kommissionens nye direktivforslag om fælles regler for det indre marked for henholdsvis elektricitet og naturgas(2) at fjerne de vigtigste resterende forhindringer for den frie konkurrence og at skabe ensartede spilleregler på Fællesskabets indre gasmarked. Blandt andre krav strammes de nugældende bestemmelser, så det sikres, at de ansvarlige for transmissions- og distributionssystemet kan handle uafhængigt, ligesom der fastsættes minimumsbeføjelser for de enkelte medlemsstaters nationale regeludstedende myndigheder.

(1) EFT L 204 af 21.7.1998.

(2) KOM(2001) 125 endelig udg.